वेस्टइंडीज की पारी 190 रनों पर सिमटी  
भारत के पहली पारी के स्कोर 201 रनों के जवाब में वेस्टइंडीज की क्रिकेट टीम की पारी 190 रन पर सिमट गई।
केनसिंग्टन ओवल मैदान पर जारी दूसरे टेस्ट मैच के तीसरे दिन गुरुवार को भारत के पहली पारी के स्कोर 201 रनों के जवाब में वेस्टइंडीज की क्रिकेट टीम की पारी 190 रन पर सिमट गई। कैरेबियाई टीम पहली पारी के आधार पर 11 रन पीछे रह गई।   वेस्टइंडीज की ओर से मार्लन सैमुएल्स ने सर्वाधिक नाबाद 78 रन बनाए। उन्होंने 172 गेंदों में आठ चौके लगाए। चंद्रपॉल दूसरे दिन 20 और सैमुएल्स 21 रन पर नाबाद लौटे थे। चंद्रपॉल 117 गेंदों में एक चौके की मदद से 37 रन बनाकर अभिमन्यु मिथुन की गेंद पर बोल्ड हो गए। छठे विकेट के लिए सैमुएल्स और चंद्रपॉल के बीच 77 रनों की साझेदारी हुई।   वेस्टइंडीज का सातवां विकेट कार्लटन वाग के रूप में गिरा। वाग दो रन के निजी योग पर हरभजन सिंह की गेंद पर राहुल द्रविड़ को कैच थमा बैठे। डेरेन सैमी 15 रन बनाकर पवेलियन लौट गए। इशांत शर्मा की गेंद पर वह पगबाधा करार दिए गए।    रवि रामपॉल को इशांत शर्मा ने बगैर खाता खोले पवेलियन भेज दिया। शर्मा की गेंद पर उनका कैच मुरली विजय ने लपका। उस समय टीम का कुल योग 190 रन था। इसी स्कोर पर शर्मा ने वेस्टइंडीज के आखिरी विकेट के रूप में फिडेल एडवर्ड्स को धौनी के हाथों कैच कराकर पवेलियन लौटा दिया।     इससे पहले तीसरे दिन का खेल बारिश के कारण समय से शुरू नहीं हो सका। हालांकि बारिश जल्द थम गई और अम्पायरों ने मैदान का मुआयना करने के बाद शीघ्रता से खेल शुरू करने की घोषणा की। ब्रिजटाउन में गुरुवार को सुबह से ही रुक-रुककर बारिश हो रही थी। इसके कारण मैदान का बाहरी हिस्सा गीला हो गया था लेकिन मैदानकर्मियों ने थोड़े समय में ही इसे खेल के लायक बना दिया।  दूसरे दिन का खेल खत्म होने तक मेजबान टीम ने अपनी पहली पारी में पांच विकेट के नुकसान पर 98 रन बनाए थे। दूसरे दिन बारिश के कारण सिर्फ 25 ओवर का खेल सम्भव हो सका था।  इससे पहले, टॉस हारने के बाद पहले बल्लेबाजी करते हुए भारतीय टीम ने वी.वी.एस. लक्ष्मण (85) और सुरेश रैना (53) की उम्दा पारियों की मदद से अपनी पहली पारी में 201 रन बनाए थे। भारतीय टीम 68 ओवर बल्लेबाजी कर सकी थी।